Peter Hummelgaard (S), 2025-04-29:
Tak for ordet, og også tak til Danmarksdemokraterne for beslutningsforslaget.
Forslaget går ud på, at regeringen inden udgangen af 2025 skal fremsætte et lovforslag, som skal udvide tildækningsforbuddet, så det også kommer til at gælde på uddannelsesinstitutioner.
Jeg vil gerne starte med at sige, at jeg til fulde deler forslagsstillernes ønske om at gøre op med religiøs æreskultur og negativ social kontrol.
Derfor er jeg også glad for, at vi her i dag får mulighed for at sætte fokus på det her emne og på de udfordringer, der er forbundet med parallelsamfund.
Det er et arbejde, som regeringen allerede har stort fokus på, og netop forslaget om at udvide tildækningsforbuddet er et af flere initiativer, som regeringen er i gang med at se på.
Jeg vil derfor foreslå og også arbejde for en beretningstekst og tror på, at regeringen og Folketingets partier nok skal finde en fornuftig løsning i udvalget.
Jeg udelukker i hvert fald ingen tiltag på forhånd.
Før jeg går videre til regeringens konkrete overvejelser, vil jeg kort ridse op, hvad loven siger i dag.
Ifølge straffeloven er det forbudt at bære en beklædningsgenstand, der skjuler ansigtet, hvis man befinder sig på et offentligt sted.
Det gælder, medmindre tildækningen tjener et anerkendelsesværdigt formål.
Begrebet offentligt sted skal forstås på samme måde som i ordensbekendtgørelsen, det vil sige, at det f.eks. gælder på veje og i offentlige transportmidler som busser, tog, metro osv.
Da landets uddannelsesinstitutioner normalt ikke er frit tilgængelige for offentligheden, finder forbuddet altså som udgangspunkt ikke anvendelse her, som reglerne er i dag.
Når det er sagt, mener regeringen, at dansk lov altid skal stå over religiøse love.
Vi skal værne om de værdier, der binder os sammen som samfund – vigtige værdier som lighed for loven og frihed fra undertrykkelse.
Derudover mener regeringen, at vi skal bekæmpe parallelsamfund, overalt hvor de opstår.
Det gælder også på skoler.
Netop social interaktion og sammenhængskraft i det danske samfund er bagtæppet for det tildækningsforbud, der gælder i dag.
Hvis man tildækker sig, giver man udtryk for, at man ikke ønsker at være en del af samfundet, og det kan medvirke til at skabe parallelsamfund med egne normer og regler.
Det var derfor godt, at vi indførte tildækningsforbuddet tilbage i 2018.
Siden da er der igangsat en række initiativer for at styrke indsatsen mod parallelsamfund.
Uden at gå i detaljer vil jeg bare nævne et par enkelte af de mange tiltag.
I februar 2024 blev Nationalt Center mod Æresrelaterede Konflikter etableret.
Med udspillet »Et frit liv i Danmark« tilbage fra tidligere i år sætter regeringen ind med en styrket indsats mod negativ social kontrol og parallelsamfund.
Senest, som ordføreren for forslagsstillerne jo selv bemærker, har regeringen modtaget 13 anbefalinger fra Kommissionen for den glemte kvindekamp, og de anbefalinger ser vi nu nærmere på.
De spænder bredt lige fra opgør med æreskultur og ufrivillige udlandsophold til bekæmpelse af æresrelateret vold og social kontrol på uddannelsesinstitutionerne.
I den forbindelse foreslår kommissionen også, at det gældende tildækningsforbud skal udvides til at gælde på landets uddannelsesinstitutioner.
Regeringen bakker grundlæggende op om kommissionens anbefalinger, fordi kommissionens arbejde vedrører nogle komplekse udfordringer, som man ikke lige kan løse med et fingerknips.
Det kræver tid til grundige overvejelser og tid til at afveje konsekvenserne og finde de løsninger, der virker i praksis.
Derfor ser jeg meget frem til, at vi kan løfte sløret for, hvilke anbefalinger vi mener og også foreslår Folketinget at vi arbejder videre med.
Derfor sætter jeg stor pris på, at forslagsstillerne har stort fokus på religiøs æreskultur og negativ social kontrol.
Det ligger også både mig og regeringen meget på sinde.
Som nævnt håber jeg på, at vi kan fortsætte drøftelserne i udvalget, og også på, at partierne kan lande en fornuftig løsning med en fælles beretningstekst under behandlingen i udvalget.
Tak for ordet.